16.03.2011 08:35   Urmas Paet rääkis intervjuus ETV hommikusaatele "Terevisioon", et Jaapan on igasugusteks keerulisteks olukordadeks väga hästi ette valmistatud ning on seetõttu võtnud seni vastu suhteliselt vähe päästemeeskondi lähiriikidest ja ka mõnest Euroopa Liidu riigist. Eile õhtul esitas Jaapan abipalve ka EL-i riikidele, mille üks oluline sõnum on, et peamiselt soovitakse kas rahalist abi või vahendeid pääste- ja taastamistöödeks.    Eesti on kiirkorras eraldanud Jaapanile 200 000 eurot ning vaatab nüüd üle, kas millegagi on veel võimalik aidata.    Kõige keerulisem on Paeti sõnul kahjustatud tuumajaama reaktorite kontrolli alla saamine.    "Just enne saadet rääkisin ka meie saadikuga Tokyos. Tänane päev, mis on Jaapanis jõudnud juba pealelõunasse, ei ole selles osas midagi suurt ja ärevat juurde toonud," ütles välisminister. ning lisas, et võrreldes eilsega mingeid uusi korraldusi või soovitusi ei ole antud. Tokyos ja teistes suuremates linnades ei ole ohu hinnang muutunud.    Paet rääkis, et Jaapanis mingit paanikat ei ole ning  ka toiduainete ja kütusega varustamine hakkab normaliseeruma. Elektrikatkestused on siiski veel paratamatud ja tagasipöördumine normaalse elu juurde võtab veel aega.    Paeti sõnul soovitavavad Eesti ja ka teised riigid oma elanikel Jaapanisse mitte sõita, kuna peale tuumajaama probleemide on seal hoiatatud ka uute maavärinate eest. Ta palus kõigil Eesti inimestel, kes on Jaapanist lahkunud, sellest Eesti saatkonnale Tokyos teada anda.